**Melcul, a doua variantă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Melcii când muncesc la casă,

Şi-o fac cât mai arătoasă.

Dar nici unul nu încearcă

Să şi-o facă şi mai largă.

Fără scule, fără sfoară,

Melcul nu ştiu cum măsoară,

Făcând casă-n aşa fel,

Numai cât să-ncapă el.

De-asta nimeni niciodată

Nu stă-n uşa lui să bată,

Şi nici melcul nu se ştie

Să fi mers în ospeţie.

O fi având aşa vreo lege…

Însă nu pot înţelege:

Singurel şi în strâmtoare,

Cum nu-1 ia urâtul oare?!